**\****July 12* ***–*** *18*

**LESSON 3**

Gen’theih Haksat *tawh* **Kipan**



**SABBATH NITAAK**

Tu Kaalsung Simding: *Pai. 5:1–23; Mang. 11:8; Pai. 6:1–13;*

*Late 73:23–26; 2 Cor. 6:16; Pai. 6:28–7:7.*

### Kamngah: Tuakhit ciangin Pharoah kiangah Moses le Aaron pai uh a, “Israel Pasian TOPA in hih bangin a ci hi: ‘Ka mite in kei aa ding gamlak ah pawi khat a kham theih nadingun ka mite paisak in,’ ci in,” aci uhhi. Tua ciangin Pharoah in, “Ama thu mangin Israelte ka paikhiatsak nadingin TOPA in kua ahi hiam? TOPA ka thei kei a, Israelte zong ka paisak kei ding hi,” aci hi. *(Paikhiatna 5:1, 2, ZIV)*

T

hu ummi tampitak in Pasian’ nung zuih ding khensat ciangin lungnopna, hauhna le lawhcinna neithei dingin ki-um pahpah uhhi. Lai Siangtho hong lahna ah tuabang ahih pahpahlo hi.

Hong dong kholh khatpeuh, haksatna thak khatpeuh omthei hi. Tua in hong cimawh sakthei in, a dawnna a om hetlo ding dotna peuh hong pian’sak thei mawkmawk hi.

Pasian a muangte in haksatna tampi phu ding uhhi. Thuak keei kaai zo hileng Pasian in Ama’ hun ciangin gualzawhna hong paipih thei hi. Pasian’ lampite in eite ngaklah pahpah bang ahihloh hang Amah muang teitei ding in kisin ding hihang.

Tukaal sung sinna thulu pen: Moses leh Pasian’ mite Egypt pan a paikhiatpih ding thupiak penin, mikhat peuh in a saantheih Pasian kiangpan sapna kician ahi hi. Tuasung ah thu lamdangte kihel a, Pasian Amah tektek in Moses tawh talsik kiho in, Moses a sepsak nop thu theitel sak ngiat hi.

Pasian Amah ngiat in Moses sam in a nasep ding kician takin pia cileng telnop zawtham ding hi.

\**July 19, Sabbath ading kiginkholhna in tukaal lesson sim in*.

*July 13*

**SUNDAY**

# Topa in kua ahi hiam?

Pasian’ sawlna mangin, Moses zong; “*Nang in, Egypt panin Ka mi Israelte paikhiatpih in*” (Pai. 3:10) acih nasep kipan ding in Pharoah kiangah hongpai hi.

### Pasian’ sawlna “Kamite paisak in” cihpen Pharoah in koibangin dawng hiam? *(Pai. 5:1, 2)*, hih dawnna ah bang thupi om hiam?

“*Topa in kua a hiam?*” Pharaoh in acih ciangin, Pasian a theitel nuam hi zawlo in a kosia nuam leh a nialnuam a hihzawkna tawh ka theikei hi cihi. “*Topa ka theikei hi*” a cih pen a kiphatsakna zong ahi hi. Tangthu sungah mi bangzah in tuabang in ci ngei ding uh hiam? Zeisu in “Nangmah in Pasian maan nahihna thu leh Nangmah in nong sawlpa Zeisu Khazih theihna in amaute a dingin nuntak tawntungna ngahna ding lampi hi” *(John 17:3)* ci hiven hamsia uhhi.

Egypt le a kumpi Pharoah in, Pasian omna le ukzawhna nialna a vanglian limpua ahi hi. Pasian, Athu le Amite langdona in a tuamdin kipawlna ahi hi. Pharoah in “*Israelte ka paisak kei ding hi*” acih penin a nungta Pasian nialna hi a, Egypt in Pasian nialna bek hilo langdona zong limpua ahi hi.

Tuakhit kum tul tampi khit ciangin zong Piancit tualgal sungah zong tuamah bang ahi hi *(Isa. 30: 1-3 le Mang. 11:8)*. Pharoah in, amah pen pasian hi a, pasian khat i tapa kici a, vangliatna, thahatna leh pilna khempeuh nei ci in ki-um hi.

“Lai Siangtho tangthu sungah, Egypt in a nungta Pasian om cihthu hangsan takin nial in A thupiakte langdo hi. Egypt kumpipa zah in,

vantung kumpipa ukzawhna aana a langdo ngam kumpi dang omngeilo hi. Topa’ min tawh thupiak pen Moses in hong puak ciangin Pharoah in kiphatsakna lianpi tawh “Jehovah in kua hiam? Ama’ thu mangin Israelte ka paikhiat sakna ding Topa nacih uh kua ahi hiam? Jehovah ka theikei hi. Israel zong ka paikhia sak kei ding hi” *(Pai. 5:2)*. Hihthu in Pasian omlo cih upna hi a, Egypt minam in nialna kibang tawh a nungta Pasian nial uh in, uplohna lungsim tawh kosia uhhi”—Ellen G. White, *Kidonalianpi*, p. 269.

**Mi khatpeuh in *Topa nathei hiam c*i-in hong dongleh na koici dawn ding hiam? Theimah nacihleh Amah koibang hi-a, bang hang hiam?**

*July 14*

**MONDAY**

# Gen’theih Haksat tawh Kipan

Pasian sawlna pen haksa mahmah ding cih Moses in acil apat in

theikhin gige ding hinapi; mailamah bangteng hong piang ding cih theih tuak mello hi.

### Simin, Paikhiatna 5:3–23. Moses le Aaronte-in Pharoah tawh a kimuh masak thu koicu bangin kiciamteh hiam?

Pharoah kiang apaima nangawn in Moses le Aaron in Israel makaite kaikhawm uh a, Pasian’ kammalte pulaak in Pasian na lamdangte lak uh a; Israel mite in Topa in sal pan hong honkhia takpi ding cih umta uhhi. Tuaciang in Topa abia uhhi *(Pai. 4:29-31)*. Topa in Hebrew mite saltanna panin khahkhia ding hita ci in a lam-etna uh sang mahmah ta hi.

Tuaciang in Pasian thupiakna bangin Moses zong Egypt kumpipa kiangah a vapai leh, Israel mite a dingin na khempeuh suksia semsem hi. Thuaksiatna khang semsem hi. Nisim a nasep dinguh kibehlap sakzel in gimhuai semsem hi. A thadah manuh kici in: kinak vuak mahmah in; a nasep uh zong nidang Sangin hong haksa tektek hi.

A makaite uh nuam nawn hetlo ta uh a, Moses le Aaronte unau pen nakpi takin hong langdo ta uhhi. Moses a dingin mailam ah a mite mah mah in a langdona ding teng limlah kholna peuh hong suak mawk hi.

### Simin, Pai. 5:21. Moses le Aaron a langdote’ dinmun ah nangmah dingin kibulh in. Banghang in tuabang in cithei hiding uh hiam?

Moses tungah a hehna thu zong telhaklua samlo a; amaute’n “Topa’n note tungah thu hong khen tahen” ci uhhi. Moses in Egypt khutnuai ah amaute’ nuntak haksa semsem sak ding hi zawlo a, a khahkhia dingin hong pai uh cih thei uhhi

Tuabang in Moses le Aaron tegel in; Egypt tetawh kiho ding sangsik in amau’ mite tawh hong kiho masaphot ta dihdih uhhi.

**Pawlpi sungah lung kituaklohna hong omvat ciangin; pawlpi**

**makaite tawh na kiho ding daan uh lampi hoihzaw koibang teng omthei ding hiam?**

*July 15*

**TUESDAY**

# Tua Pasian “Keimah”

Moses hehpihuai lua! Pharoah in a tot dikdek khit ciangin ama’ mite’n tawng leuleu hi.

Moses in tuabang buaina teng Pasian ko hi. Ama’ thuaksiatna, lungkiatna le Israel dinmun a suuksiat semsemna tawh kisai in: “Topa aw, banghang in hih mite tungah siatna bawl nahi hiam? Banghangin kei hongsawl peuhmah nahi hiam? Nangma’ min suangin Pharoah kiangah thugen dingin kapai khit a kipan, amah in hih mite tungah siatna bawl hinapi in, Nangmah in na mite na honkhia hetkei hi” *(Pai. 5:22, 23)* aci hi. Ahun zui-in hong piang hiphial taleh, Topa tungah Moses lungkimlo cih kician mahmah hi.

Pasian’ dawnkikna khauh mahmah hi. Amah’n kiciantakin hong

semding hi. “Tu’in Pharoah tung kabawl dingte namu ding uhhi”

*(Pai. 6:1)*.

### Simin, Pai. 5:22–6:8. Pasian in Moses a dawnna bang hi-a; Pasian vai bang thumaan hihteng ah hong kilak hiam?

Pasian a pau bek hinawnlo in, amite ading hong kikham hi. Theihhuai thu pawlkhat zong Moses phawksak hi: (1) Kei mah TOPA kahi hi. (2) Tuanpupate tungah ka kilanghkhin hi. (3) Amaute tawh thuciamna ka bawlkhin hi. (4) Amaute tungah Canaan gam piak ding ka kamciam khin hi. (5) Israel mite kikona zong kaza khin hi. (6) Kamciam Gam kong piak ding thuciam zong kaphawk gige hi.

Pasian in “*Keimah*” a cihzelzel ngaihsun in. *Keimah in TOPA kahi hi, kong hihsak tampi om a, kong kamciamsa peuhmah hong hihsak teitei ding cih hong muang un*.

TOPA in tu in, amaute’ Topa kahih manin Israel a dingin na lianpi li kabawl ding cihi. (1) Egypt’ hakkol panin kong paikhiatpih ding hi

(2) Amaute’ sal na hihna uh pan kong khahkhia ding hi. (3) A thahat Keima’ khut zanin, thukhenna nasep lianpi tawh note kong honkhia ding hi. (4) Keima’ mi dingin note kong la ding a, Keimah in note Pasian kahi ding hi *(Pai. 6:6, 7)*.

Hih thu li teng Pasian in a sepna hangin Amite tawh kizopna kip sak kik hi. Hiteng khempeuh a semkhia Pasian hi-a, Israel mite in hiteng pan hong luang hehpihna le hamphatna a sangkha uh ahi hi. Pasian in itna tawh khawnkhong in paikhia hi. Tualai in ahih mah bangin tu in zong hong hisak lai hi.

**Lai Siangtho sungah thuhoih lamtawh a kiko dang kuapeuh omlai hiam? Nangma kha Pasian’ maiah bunghkhia in nangma dinmun na kiko pen banghang in lemlel thei hiam? Banghang in upna leh muanna tawh hihhuai nasa thei hiam?**

# Vun-aat’loh Muukte

**WEDNESDAY**

*July 16*

Topa in Ama’ hihding thuteng vanglian kamciamna tawh Moses a piaksa ahi hi. Tua in Moses thangah sak mahmah sam hitaleh, a sawtlo in ama’ mipihte’ dawnthukna hangin sauvei khalo hi.

### Simin, Paikhiatna 6:9–13. Bangthu in hong zomto a, eima nuntak sung lungkiatna tawh i kitom keeikui sung a ding bang pilna hong ngahsak hiam?

Hebrewte in amau’ thuaksiatna le nasepham teng hangin lungkia uh a, Pasian in hong kamciamsa teng hong tangtun ding cih Moses in a genkik hang zong zanuam nawn lo uhhi. A ngakna uh sawtlua ta in lam-et bei dikdek ta uhhi. Bang ki lamdang thei tuan ding hiam? Amau nuntak sungteng khempeuh hotkhiat ding ana lem-etet sa, tu’n suuksia semsem lai cihteh lungkia in lam-et bei dikdek uhhi.

Job’ tangthu phawk in? Laphuakpa Asaph in, ama dotna sungah migilote nuamsa in midikte in thuaksia acih eleh. A thuaksiatna kawmkal mah ah Asaph in ama’ upna a pulakna in: “Ahih hangin nangmah tawh ka omkhawm ngitnget a, ka khut taklam in kei nong len hi. Thulahna tawh kei nong makaih a, a nung ciangin minthanna ah nong tunpih ding hi. Nang simloh vantungah kua nei kahi hiam? Nang simloh kadeih ding leitungah kuamah omlo hi. Ka lungsim le ka pumpi zawngkhal kha ding a, ahih hangin Pasian pen ka lungsim’ hatna leh keima a’ hi tawntung ding hi” *(Late 73: 23-26)*.

Lai Siangtho tangthu sungah Pasian in Amite ompih gige cih kipsak khin hi *(Isa. 41: 13; Matt. 28: 20)*. Ama’ lungnopna, hehnepna amaute pia a, nuntak sung tona om teng kantan zawhna’ng tha guan hi *(John 14: 27; 16:33; Phil. 4: 6, 7)*. A thuciam bawldaan limlim in “Keima’ mi dingin note kong la ding a, Keimah in note Pasian kahi ding hi” *(Pai. 6: 7)*, acih limlim in, Topa in amaute tawh kinai takin kikhawl in Ama’ mite suah nuam cihna ahi hi.

**A laigual ngaihsunpah in, “*Keima’ mi dingin note kong la ding a, Keimah in note Pasian kahi ding hi*”** *(Pai. 6:7).***Hihthu in taangpi huam ahihhang, ei mimalsim a ding koibang in kizang thei ding a, hih kikhawlhna koibang in nisim in nuntakpih thei ding ihi hiam?** *(2 Cor. 6:16 simbeh in)*.

*July 17*

**THURSDAY**

# Pharaoh ading Pasian Bang

### Simin, Paikhiatna 6:28–7:7. Moses nialna Pasian in koici dawn hiam?

Pasian in Moses kiangah Yahweh in hong kilaak a, kinai takin in a ompih Pasian cihna le Ama’ mite tawh thuciamna tungtawn in Ama’ mite Pasian cihna ahi hi.

Hih a hong omkhawm Pasian in Pharoah kiangah paikik dingin Moses sawl leuleu hi. Ki-umpha mel nawnlopi in Moses in “Pharoah in kei’ thu hong mang ding hiam? ci in nialkik leuleu hi. Hihtengpan Moses in kiniamkhiat lua bek thamlo, a lem mello hih nasep tawh zong kipelh nuamta lel hi.

“Pasian in Pharoah kiang paikik ding Moses a sawl ciangin, Moses kimuangzo nawnlo ta hi. Hitengah “*vun-aatloh muuk*” cihpen ***‘****aral sepatayim* hi a, Moses kampau siamlohna pulak a *(Pai. 6: 12,*

*30)*, Pai. 4:10 sunga “*pau-awk*” a cihpen mahtawh kibang hi” — *Andrews Bible Commentary: Old Testament,* “Exodus” (Andrews University Press, 2020), p. 205.

Pasian in Ama’ hehpihna tawh Moses ahuh dingin Aaron sawl a, Pharoah leh mipi lakah amah paikhia ding a; Moses ahihleh Egypt kumpipa mai ah Pasian dinmun, le Aaron in ama’ kamsang hiding hi.

Hih tangthu in kamsang khat a ding nasep teng kician takin hong hilh hi. Pasal ahi a, numei ahi zongin kamsang khat in Pasian a ding taangpaupa ahi hi. Pasian kammal peuhmah kamsang tungtawn in mipite tungah a genkik ding Pasian’ mukzat hiding hi. Moses in Aaron kiangah gen a, Aaron in Pharoah kiangah a genkik bangin, Pasian in zong kamsang tawh kiho masa in, Pasian thuhilhna teng mipi tungah a tangko kik ding ahi hi. Hihpen a mihing mahin kamtawh a paikhiat banah; Pasian kiangpan in kamsang in thupuak a saan teng laitawh gelh zong hithei hi.

Pharoah in koici bangin hong talsik thei ding cihzong Pasian in Moses hilh hi. Hong langdona pen khauhpai in sawtthei ding cihi. Pharoah in ama’ lungsim hong khauh sak mahmah ding cih zong Pasian in Moses kiangah a nihveina hilhpha lai hi *(Pai. 4: 21; 7: 3)*. Anunung ah a hoihtawh hong tawp ding a “*Egypt mite in Keipen Topa kahih lam hong thei ding uh*” *(Pai. 7: 5)* cihi. Tuabang buai ngeingei kawmkal mahin Pasian’ min ki thangsak ding cihi.

**Moses in, Pasian’ sapna bangin a zuihna ding panin a paulap ding teng beita hi. Pasian in hong hihsak nopmahmah khatpeuh bang paulap peuh kipia kha thei ding hiam?**

*July 18*

**FRIDAY**

Ngaihsutbeh Ding: Ellen G. White, “Egypt Gimnate” *Tuanpupate le Kamsangte,* lai. 257–265 ah simin.

Moses in Pharoah tawh a kimuh masakna khitdeuh ciangin haksat na vive takin hong kipan cih phawk in.

“Israel mite in nasep aneihloh uh manin hong langdo nuam uhhi ci in Kumpipa in mukhial hi. Lungkimlohna pen thadahna hang hi ci-in, amaute in a lauhuai khatpeuh a geel manlohna dingin hun ngahsaklo ding cita hi. Thakhat in amau’ nasepna gaksak in suahtakna khem peuh suksiat sak hi. Tuani mahin thu thangsak pah ahih manin nasep na sungah nenniam thuak semsem uhhi. Tualai in inn lamna pen nisa ah kipho leisek hi-a; kawm hoih mahmahte zong tua leisek tawh bawl in, suangtawh tuamkik uhhi. Leisek sekna ah salmi tampi kisam uhhi. Buhtu tannen pen buan sungah helsuk uh ahih manin, buhtu zong tampi mah kisam hi. Kumpipa thupiakna tawh buhtu zong kipia

nawnlo in leisek sekte in amau buhtu ding zong tawm ding uh a, leisek ngahzah zong kiam theilo ding ci lailai hi.

Hih thukhauh in gamsung Israel mi khempeuh lunggim sak mah mah hi. Egypt nasep tote in nasem uk dingin Hebrew makaite koih uh a, a kisawl bangin tua makaite in nasemte uksak uhhi. Kumpipa thupiakna hong khauh mahmah ciangin, Israel mite zong gamsung khempeuh ah hong vak kawikawi uh a, buhtu kaikhawm uhhi. A nasep uh zong a ngah ngeizah ngah zolo uhhi. Hih cin zawhlohna hangin Hebrew makaite in nakpi tak in sat thuak lawh uhhi”—Ellen

G. White, *Patriarchs and Prophets*, p. 258.


Kikupding Dotnate:

 **Pasian hong sapna khat na dawnna ah nasep a lem melloh hun khat ngaihsun kik in. Tua thu hangin bang pilna peuh nangah khasop hiam?**

 **Nangma thungetna hang ahi a, na phawkkhakloh laitak ahi zong in Pasian hong lailut sakna thu gen in. Topa a muang mite nangawn, thusia hong tun khak ciangin koibang in Pasian muangthei ding ihi hiam?**

 **“Topa thei ke’ng” hongci mikhat tungah bang teng nagen tam maw? A kosiat nop man hi hetlo in ama’ dinmun tawh ahihbang in a gen hileh e leh? “Topa a theihna dingin” na huh theih nading dan le tua thu a thupitna hong hilhcian in?**

**Zawngte maw, Biakinn maw?**



*Thupuak:-* ANDREW MCCHESNEY

Zawngte pen Mozambique gama lote susia mahmah hi. Antonio Cuchata’ pa in zawngte limtak a hung dingin vai khak hi. Antonio leuleu ciang lah Sabbath ni ah lo hung nuamlo hi. Amah pen Zeisu kiang ki-ap in tui kiphum thak hi-in Sabbath ni-ah SDA ah kikhawm nuam hi.

Antonio in bang hih hiam? Thungen in biakinn pai hi. Vervet zawng nam pen Antoniote’ omna South-Eastern Africa ah kibuaipih mahmah hi. Amau pen amai-uh vom in a mul puang in 16-20” sang hi. Zawng hon 10 pan 70 apha te in lo-a an kiciingte neek sak den hi.

A pa in lah zawngte hung in ante a gi’natloh ding lung himawh hi. SDA biakinn ah a tapa a vapai pen lungkim lo hi. Amah pawlpi dang ah a pattah hangin Antonio in Sabbath banghang in tang nuam ahiam cihtel lo hi. Pa pen Sunday ni ah biakinn pailo ziau-in lo a hon mah bangin Antonio zong Sabbath ni ah ahuh dingin gen hi.

Antonio in a pa it mah hi. Antonio pen SDA suah sawm na omlo-in ahih hangin a sanggam khat tawh Lai Siangtho kankhawm hi. Amah zong Lai Siangtho gen bangin zuih ding ahihlam kithei-in Thukham a li na zong kihel hi. “Sabbath ni a siangtho-a zat ding phawk un. Ni guk sung nomau' na semin na nasep ding khempeuh uh na hih ding uh hi. Ahi zong in a ni sagih ni pen Topa note' Pasian' Sabbath ni ahi hi.” *(Pai. 20:8-10)*.

Antonio zong khuk din in “Pasian aw, biakinn ka kah laitak-in kalo uh ah zawngte hongpai sak kei in” ci-in thungen hi. Amah zong a lo uh pan tai 15 a gamla Casa-Nova, aa biakinn ah va pai hi.

Antonio zong aciah kik ciangin bang lamen zaw ding hiam cih kitello hi. Zawngte tua ni bup na pailo-in amah zongh nuam mahmah hi. Mai Sabbath ciang zong thu ngen kik in zawngte zong na pailo hi. Antinio zong biakinn a paisim in zawngte zong lo’ ah na pailo uh hi.

A pa in bel tua na lamdang nial hi, Antonio in bel Pasian tung ah lungdam hi. Amah’n bel Pasian’ kepna tu’ni dong mahin lamdang nasa lai hi.

Amah’n “zawngte zong Sabbath ni tanguh hi” naci hi.

*Tutung Sabbath 13na Sabbath School sumpi angah ding Mozambique gam le Southern Africa-Indian Ocean Division huam sung-a om gam tuamtuamte ading thu’nget sak in.*

*36*

**HILHCIANNA**

## Khen I: A Huamin Etna

Thubulphuh: *Paikhiatna 5:1, 2*

Lungngaih Ding: *Paikhiatna 5:1–7:7.*

**Thupatna:** Israelte’ omzia pen lametlohpi takin hong kilumlet hi. Pasian in a mite Egypt gam pan paikhiat pih ding ci-a a khap hangin a omzia uh suuksia zaw ta hi. Pharaoh in a kilawmlo takin na sawlgawp hi. Bektham lo-in Israel te’n a Pasian a bia dingun paikhiat ding phallo hi. A dinmun uh siaval lua ahihmanin “Moses thugen a ngai nuam kei uh hi” *(Pai. 6:9)* ci hi. Tua hi napi Moses in Pharaoh a hopih dingin Pasian in sawl hi. Moses zong Pasian’ sawlna nihvei tak na nial hi. “Israel te’n ka thugen a ngaihloh laitak in, Pharaoh in ka thugen hong ngai ding ahi hiam?” ci hi *(Pai. 6:12, 30)*. Tualeh “thugen siamlo” ci hi *(Pai. 6:12)*.

Paikhiatna bu sungah thugen na mun tampi kihel hi *(Pai. 5:1-7:7)*.

Pasian’ vaang kilat nadingin mimal, mihon tuamte kiho uh hi.

1. Moses le Aaron te Pharaoh tawh kiho *(Pai. 5:1-5)*
2. Pharaoh in nasem ukte le Israel uliante tawh kiho *(Pai. 5:6-9).*
3. Nasem ukte le Israel uliante in mipite tawh kiho *(Pai. 5:10-14)*.
4. Israel uliante Pharaoh tawh kiho *(Pai 5:15-18)*.
5. Israel uliante Moses le Aaron te tawh kiho *(Pai. 5:19-21)*.
6. Moses Topa tawh kiho *(Pai. 5:22-6:8)*.
7. Moses mipite tawh kiho *(Pai. 6:9)*.
8. Topa Moses tawh kiho *(Pai. 6:10-12)*.

Tua kiho nate pen Topa in Moses le Aaron hopih hi cih tawh pan hi *(Pai. 6:13, 26, 27).* Tua kiho nate kaal ah Moses le Aaronte khanggui suutna kiguang hi *(Pai. 6:14-25)*. Tua khitteh gimna nam 10 kipat ma-in Moses le Topa kihona kigelh hi *(Pai. 6:28-7:5).* Hih khawk a khupna lam ah Moses le Aaron Topa’ thu mang uh hi, ci-in kigelh hi *(Pai 7:6)*. Amau thu kihoih gen na ah a kum uh zong kidawk sak hi: Moses pen kum 80 pha, Aaron pen kum 83 pha hi *(Pai. 7:7)*.

Hih takah Pasian’ na kisepna ah pension lak hun omlo cih kikhup thei hi. Pasian in amah tawh na sepkhop ding mi khempeuh kisam hi: khangno – khangham; numei – pasal, naupang – khangcing, sila – silalo, ahau – azawng, lai thei – lai theilo, zaneu – zalian, mi khempeuh in atat dantek tawh mapang thei-a semkhawm le Pasian deihdan in kisem thei hi.

### Lesson Thubulphuhte

Pharaoh in Pasian’ thupiak “Ka mite paisak un” cih thupiak aman’ loh hangin Pasian in a mite ading lampi honsak hi. Moses in zong nate bang

*37*

*37*

**HILHCIANNA**

hangin a sia zaw lam ah pai hiam ci-in Pasian tawh na kinial hi: “bang hangin hih mite tungah buaina tung sak nahi hiam? Bang hangin kei hong sawl nahi hiam?” *(Pai. 5:22)* ci hi. Hih dan in a dotna a hang pen Pharaoh tawh a kimuh masak hun panin buaina om zaw, Israelte gen’thei zaw uh ahih man hi. Moses ahi-a Israel ahi zongin hih dan ding in lam enlo uh hi. A Pasian uh pen vanglian ahih manin a honkhia pah dingin na amen uh hi. Lungkiat huai mahmah thu himawk hi. Hitaleh, Pasian in na vaihawm in Moses le Aaronte kumpipa va musak hi.

## Khen II: Hilhcianna

I kamngah in bang thupiang dng hiam cih thukong hong hi.

Moses zong Egypt gam ah kum 40 a om loh khit tu’n Pharaoh kiang pai kik hi (1450 B.C). Moses le Aaronte Thutmose III kiang pai-in Pasian vaikhak gen hi, – “gamlak ah kei hong biak theih nadingun ka mite paisak in” *(Pai. 7:16)*. Pharaoh in Pasian a omlam, a Thuneihnate nial hi. Amah le ama’ pasian in kisim in Hebru’te Pasian’ ngetna sang nuam lo hi. A dawn kikna in Egypt’ vang neihzia pasian pen lim sui-in a biak lam uh lak hi. Pharaoh in Pasian ukna za nial, a omlam nial hi: “Ama thu mangin Israelte ka paikhiat sak nadingin TOPA in kua hi hiam? TOPA ka thei kei a, Israelte zong ka paisak kei ding hi;” “banghangin mite nasepna lakhia nahi uh hiam? …. Note in a nasepna pan un na khawlsak uh hi” *(Pai. 5:2, 4, 5)*. Egypt pen Hebru-in *mitsrayim* kici hi, “meek cip” cihna hi-in midangte tung ah na a sawl ciang-a thuneihna a zat dan a cihnopna hi.

Topa thupiak a dawnna ah Pharaoh in Moses le Aaronte tung ah Israel te tha mang sak nuam uhteh ci hi. Hebru kammal *shabat* pen Jew le Christian laisiamte in Sabbath tawlngakna kawk hi ci uh hi. Nasep pan “tawlnga” cih pen Piancial 2:2, 3 bek ah kimu beh bek hi *(hihvei zang hi)*. Pharaoh in Moses le Aaron’ nget tawlngak ding thu pen na thukimlo hi (paisak “*para*”). (Para pen Hebru lai ah “*Pharoah*” tawh consonant kibang-a kumpipa dawn zia pen kammal kimawlna zong hithei hi:” mipi te nasepna pen tawlngak sak na tawh banghangin Pharaoh bangin gamta nahi hiam?”)

Thutmose III pen Thutmose II 1504 B.C in a sih lai Siampipa in Egypt’ tokhom ah a koih laitak in kum nih pha pan hi. Hih Thutmose tokhom a luah sakna uh pen Moses kumpi a suah theih loh nading dalna hithei hi. Tua laitak in Pharaoh Hatshepsut kep/khoi Moses pen kum 26 phata hi. Thutmose (1482 B.C) tokhom taan khawm hi. Hatshepsut a sih

*38*

*38*

**HILHCIANNA**

laitak-in Moses pen Midian ah omta hi. Thutmose III in kum 24 a phakteh amah’n thu khempeuh neita hi.Amah’n Hatsepsut phuh mualsuang khempeuh susia mang hi. Thutmose III pen khanglui Egypt kumpite lak ah gal hang pen pa hi. Gam zong puah mahmah hi. Paikhiatna thu a pian’ kum 1450 B.C in amah kum 56 pha ta hi.

### Pasian’ Thuciamna

Pasian in Israelte Egypt pan a paikhiat pih ma-in a pute ahi Abraham, Isaac, Jacob te kiang ah *Pian. 12:7* le *17:8* sungah akhapsa mah bangin a kamkhap sa ahi “Canaan gam amaute tung ah pia ding” *(Pai. 6:4)* a tang tun sak ding lam lungmuang sak hi. Pasian in hih thuciamna phawk in, hun zong cingta ahihmanin, thute thu om bangin kalsuan ta ding hi. Pasian in a mite’ aading nasem ding hi. Topa in a kamciamsa bangin thu te piang ding hi ci-in Moses thapia hi. Agente tangtung ding hi. Hih tha thak piakna *Pai. 6:6-8* ah kigelh hi.

Pasian zong “Keimah in TOPA kahi hi” cih tawh hong kipan khia hi. Hih dan in 15 vei kigen-in, gimna thute ah kigen phadiak hi *(Pai. 6:2, 6, 7, 8, 29; Pai. 7:5, 17; Pai. 10:2; Pai. 12:12; Pai. 14:4, 16; Pai. 15:26;*

*Pai. 16:12; Pai. 29:46; Pai. 31:13)*, Topa in a mite tawh a kinai-in a om lam gen hi. Hih dan-a kinai aa Israelte in thei uha Egypt mite in zong thei uh hi. Topa in Israelte Egypt hakkol pan honkhia ding hi a cihsa bangin honkhia ding hita hi.

Topa in a mite a hotkhiatna ah thu li gen a kamciam dan nahi hi:

1. “Egypt mite netniamna mai panin kong honkhia ding a”
2. “Na sal’ tan’na pan un”
3. “A thahat ka khut zanin thukhenna lianpi tawh note kong tankhia ding hi”
4. “Note ka mi dingin kongla dinga, Keimah in note Pasian kahi ding hi”

Tua thuciamte pen Topa le a mite kipumkhatna tawh kimual suak sak hi. Hih kizopna pen Abraham tungah a kamciam a tangtun sakna hi *(Pian. 17:7, 8)*. (Jewish Passover Seder lilurgy bu sungah hih Lai Siangtho mun na zangh mahmah uh hi. Egypt gam ah saltan’na pan a-aih’ na un hai li bang a kizang lim na bawl uh hi.

Tualeh Paikhiatna bu sungah Topa in a khatvei na-in taangkona hong nei hi, “Note- Israel acihna, Topa na Pasian kahihna na thei ding uh hi” *(Pai. 6:7)*. Tua ma ah zong a mite thuaksiatnate a theipen Topa mah na hi den in tun’ bel a mite in a Pasian uh “thei” ding uh hi.

*39*

*39*

**HILHCIANNA**

Topa in kiciamna nih piak beh hi: (1) “Abraham, Isaac le Jacob tung ah piakding a ka ciamsa leitangh tungah note paipih ding” *(Pai. 6:8)*; (2) “Luah dingin tua gam note pia ding” *(Pai. 6:8)*. “Kei” cih kammal gen mun mahamh ahih manin Pasian gen’te piang ding cih lungmuanna hi. Paikhiatna 6:2-8 sungah li vei pha hi – “Keimah in Topa kahi hi.” Hih kammal pen thupat, thukhupna ah om pah in *(Pai. 6:2, 8)*, lukhu tawh kibang in *Pai. 6:6, 7* ah nihvei na ombeh hi.

Aneu 9 gen dan abat leh Israelte thukkik dan pen dah huai mahmah hi. Moses in Israelte hopih hi. Ahih hangin amau pen lungkia mahmah in Topa’ tha’piakna ngailo uh hi. Bangbang hitaleh Pasian in vangliatna tawh hotkhiat nasep a semding hita hi.

## Khen III: Nuntakna-ah Zatpah Ding

1. **Moses in Topa tawh maitang kituah a thu kikupna thu ah bang theihna ngah na hiam? I lungsimte Pasian kiang ah sung thei ding ihi hiam? Thusia, lasia, lungkiatna, eenna, muhdahna, hehnate Pasian kiangah koici koh ding ihi hiam?**
2. **En’ thu kisehkhol cih thu umlo hi hang. Kaam’ zong umlo hi hang. Lungsim dik tawh Pasian kingah kithuum le Pasian pen muantaak cing hi ci-in um hihang. Pasian i muan, a ma’kaihna i muan semsem theih nadingin koici kisek sak ding i hiam?**
3. **Pasian in gual tungtuang dingin hong samlo hi; a citak dingin hong sam bek hi. Bang dinmun ah i om zongin a hoihna teci a pang dingin hong sapna ah ei pen i cihtak ding kisam hi. I lawh cinna, i lam zawhnate Amah tungah kinga hi. Midangte Pasian in a om pih lam koici theisak thei na hiam?**
4. **Egypt pen Lai Siangtho gen’kholh nate ah ma pang hi. Ei’ hun ah ei ta a kisi Egypt bangte om hiam?**
5. **Pasian in hong huhleh ci-a lemen giu’giau-a banghangin tangtung lo mawh hiam? Kuamah in a lawp nawnloh ciang bekin Aman banghangin gamta pa sese a hiam?**

*40*

*40*